CELEX: E2019J0005
Language: da
Date: 2020-02-04 00:00:00
Title: Domstolens dom af 4. februar 2020 i sag E-5/19 Straffesag mod F og G (Direktiv 2003/6/EF — markedsmanipulation — harmonisering — reelle transaktioner — urigtige og vildledende signaler — sikring af kursen på et unormalt eller kunstigt niveau — legitim grund — videregivelse af oplysninger) 2020/C 132/07

23.4.2020   
            
            
               DA
            
            
               Den Europæiske Unions Tidende
            
            
               C 132/9
            
         
      DOMSTOLENS DOM
      af 4. februar 2020
      i sag E-5/19
      Straffesag mod F og G
      
         
            (Direktiv 2003/6/EF — markedsmanipulation — harmonisering — reelle transaktioner — urigtige og vildledende signaler — sikring af kursen på et unormalt eller kunstigt niveau — legitim grund — videregivelse af oplysninger)
         
      
      (2020/C 132/07)
      I sag E-2/19, D og E, hvori Borgarting lagmannsrett har anmodet Domstolen om i henhold til artikel 34 i aftalen mellem EFTA-staterne om oprettelse af en tilsynsmyndighed og en domstol at fortolke Europa-Parlamentets og Rådets direktiv 2003/6/EF af 28. januar 2003 om insiderhandel og kursmanipulation (markedsmisbrug), har domstolen, sammensat af præsidenten Páll Hreinsson (refererende dommer) og dommerne Per Christiansen og Bernd Hammermann, afsagt dom den 4. februar 2020. Domskonklusionen lyder således:
      
                  1.
               
               
                  Transaktioner, hvorved omkostninger og risici fuldt ud overføres mellem uafhængige parter, og som korrekt er indberettet til markedet, kan give anledning til urigtige eller vildledende signaler om udbuddet af, efterspørgslen efter eller kursen på finansielle instrumenter som omhandlet i artikel 1, stk. 2, litra a), første led, i direktiv 2003/6/EF. Vurderingen af, om der foreligger kursmanipulation som omhandlet i artikel 1, stk. 2, litra a), første led, i direktiv 2003/6/EF, skal baseres på objektive faktorer, idet resultaterne af transaktionerne og deres virkning tages i betragtning. Ved bedømmelsen af, om en transaktion giver urigtige eller vildledende signaler, kan den reelle interesse i at købe og sælge det pågældende værdipapir imidlertid understøtte sådanne objektive faktorer.
               
            
                  2.
               
               
                  Det er ikke foreneligt med artikel 1, stk. 2, litra a), andet led, i direktiv 2003/6/EF, at spørgsmålet, om hvorvidt en kurs ligger på et »unormalt« eller »kunstigt« niveau, afgøres på grundlag af de individuelle forudsætninger, der er bestemmende for den investor, der udfører transaktionen.
                  Spørgsmålet om, hvorvidt der foreligger en »unormal« eller »kunstig« pris i den forstand, hvori disse udtryk er anvendt i artikel 1, stk. 2, litra a), andet led, i direktiv 2003/6/EF, kan afgøres på grundlag af en enkelt transaktion. Det tilkommer den forelæggende ret at vurdere og afgøre, hvilke signaler og faktorer der er relevante for bedømmelsen. Sådanne faktorer kan omfatte sammenligninger med tidligere indberettede priser og ændringer i handels- og markedsforholdene, både med hensyn til det relevante marked, det finansielle instrument og udstederen heraf.
                  En kurs kan »sikres« som omhandlet i artikel 1, stk. 2, litra a), andet led, i direktiv 2003/6/EF ved en transaktion vedrørende et værdipapir, der ikke handles inden for rammerne af en auktionsmekanisme, men som gennemføres efter direkte forhandlinger mellem to af flere mæglerselskaber. Det tilkommer den forelæggende ret at afgøre, om kursen er blevet »sikret«, idet den tager hensyn til faktorer såsom det pågældende markeds art og type, herunder typen af og kursdannelsen på det finansielle instrument, der handles på markedet, om markedet og det relevante finansielle instrument er karakteriseret ved et lavt handelsvolumen, samt de oplysninger, der er tilgængelige for markedsdeltagerne, herunder den måde, hvorpå handelsoplysninger stilles til rådighed.
               
            
                  3.
               
               
                  En begrundelse, der vedrører en afdækning af markedssituationen for så vidt angår udbud af, efterspørgsel efter og kursen på et finansielt instrument eller udnyttelse af andre investorers usikkerhed i denne henseende, kan i princippet udgøre en legitim begrundelse i den forstand, hvori udtrykket er anvendt i artikel 1, stk. 2, litra a), andet afsnit, i direktiv 2003/6/EF. Dette forudsætter, at begrundelsen ikke er i strid med direktivets mål. Det tilkommer den nationale ret at vurdere dette i lyset af den pågældende investors samlede adfærd. Det tilkommer ligeledes den nationale ret at vurdere, om der foreligger en accepteret markedspraksis, der gælder for det pågældende marked og det omhandlede finansielle instrument. Både betingelsen om, at der skal foreligge en legitim grund, og om at transaktionen er i overensstemmelse med en accepteret markedspraksis, skal være opfyldt for, at en investor med rette kan påberåbe sig den disculperende bestemmelse i artikel 1, stk. 2, litra a), andet afsnit.
               
            
                  4.
               
               
                  Det er ikke foreneligt med artikel 1, stk. 2, litra c), i direktiv 2003/6/EF at anse oplysninger for videregivet, i et tilfælde hvor en investor i en situation som den i hovedsagen omhandlede har givet oplysninger om en mulig transaktion til en børsmægler, for at denne kan give dem videre til en eller flere andre investorer på markedet, eller mægleren rent faktisk har givet oplysningerne videre.